PRÍLOHA K LEGISLATÍVNEMU UZNESENIU

VYHLÁSENIA KOMISIE

Lineárny redukčný koeficient

Systém EÚ na obchodovanie s emisiami (EU ETS) je hlavným nástrojom EÚ na dosiahnutie cieľa EÚ v oblasti klímy, ktorým je obmedziť zvýšenie priemernej globálnej teploty na úroveň výrazne nižšiu ako 2 oC v porovnaní s hodnotami z predindustriálneho obdobia, ako sa dohodlo aj v rámci Parížskej dohody. V súlade s týmto cieľom a rámcom politík v oblasti klímy a energetiky na obdobie do roku 2030 revízia systému EU ETS a zvýšenie lineárneho redukčného koeficientu z 1,74 % na 2,2 % sú prvými krokmi k dosiahnutiu cieľa EÚ znížiť do roku 2030 emisie skleníkových plynov na vnútroštátnej úrovni najmenej o 40 %. Komisia uznáva, že je potrebné vyvinúť ďalšie úsilie a prejaviť viac ambícií na dosiahnutie cieľa EÚ v oblasti skleníkových plynov do roku 2050, ktorým je znížiť emisie skleníkových plynov v súlade s dosiahnutím dlhodobých cieľov Parížskej dohody, pričom v jej posúdení vplyvu, ktoré je pripojené k rámcu politík v oblasti klímy a energetiky do roku 2030, sa uvádza, že dosiahnutie tejto hornej hranice by si vyžadovalo ďalšie zvyšovanie lineárneho redukčného koeficientu až do roku 2050. Komisia sa zaväzuje zvážiť v rámci akýchkoľvek budúcich revízií tejto smernice zvýšenie lineárneho redukčného koeficientu vzhľadom na medzinárodný vývoj udalostí, ktorý si bude vyžadovať prísnejšie politiky a opatrenia Únie.

Emisie z námornej dopravy

Komisia berie na vedomie návrh Európskeho parlamentu. Očakáva sa, že v apríli 2018 Medzinárodná námorná organizácia (IMO) rozhodne o pôvodnej stratégii znižovania emisií skleníkových plynov z lodí. Komisia túto otázku urýchlene posúdi a náležite bude o príslušnom výsledku informovať, najmä pokiaľ ide o ciele znižovania emisií a zoznam možných opatrení na dosiahnutie týchto cieľov vrátane časového rámca na prijatie takýchto opatrení. V tejto súvislosti zváži, ktoré ďalšie opatrenia sú primerané na zabezpečenie spravodlivého príspevku odvetvia vrátane ďalšieho postupu navrhnutého Parlamentom. V súvislosti s novými legislatívnymi opatreniami, ktoré sa týkajú emisií skleníkových plynov z námornej dopravy, Komisia náležite zváži pozmeňujúce návrhy v tomto smere, ktoré prijal Európsky parlament.

Spravodlivý prechod v regiónoch s vysokou produkciou uhlia a vysokou intenzitou emisií uhlíka

Komisia opätovne zdôrazňuje svoj záväzok vypracovať konkrétnu iniciatívu, ktorá poskytne prispôsobenú podporu na spravodlivý prechod v regiónoch s vysokou produkciou uhlia a vysokou intenzitou emisií uhlíka v členských štátoch.

Na tento účel bude vo forme partnerstva spolupracovať so zainteresovanými stranami v týchto regiónoch s cieľom poskytnúť usmernenia, najmä na prístup k príslušným fondom a programom a na ich využívanie, a bude podporovať výmenu osvedčených postupov vrátane diskusií o priemyselných plánoch a o potrebách rekvalifikácie.

Zachytávanie a využívanie uhlíka (CCU)

Komisia berie na vedomie návrh Európskeho parlamentu, aby sa z povinností odovzdať kvóty v rámci EU ETS vyňali emisie, ktoré sa preukázateľne zachytávajú a využívajú a pri ktorých sa zabezpečuje trvalá väzba uhlíka. Takéto technológie nie sú v súčasnosti dostatočne rozvinuté na to, aby sa mohlo rozhodnúť o tom, ako ich právne predpisy budú upravovať v budúcnosti. Vzhľadom na technologický potenciál technológií na zachytávanie a využívanie uhlíka (CCU) sa Komisia zaväzuje zvážiť ich právnu úpravu v priebehu budúceho obdobia obchodovania, s cieľom posúdiť, či je vhodné vykonať v právnej úprave prípadné zmeny, pokým sa v budúcnosti neuskutoční prípadná revízia smernice. V tejto súvislosti Komisia náležite zohľadní potenciál týchto technológií prispieť k významnému zníženiu emisií, pričom by sa nemala ohroziť environmentálna integrita EU ETS.